**Podmienky prijatia**

Na predprimárne vzdelávanie v materských školách sa prijímajú deti v zmysle § 59 a 59a zákona č.245/2008 Z. z. o výchove a vzdelávaní (školský zákon) a o zmene a doplnení niektorých zákonov na základe písomnej žiadosti zákonného zástupcu dieťaťa. S účinnosťou od **1. januára 2025** sa žiadosť podáva na formulári podľa vzoru schváleného a zverejneného ministerstvom školstva.

Do materskej školy sa prijímajú deti priebežne alebo pre nasledujúci školský rok.  
Zákonní zástupcovia spolu s písomnou žiadosťou o prijatie dieťaťa na predprimárne vzdelávanie predkladajú aj potvrdenie o zdravotnej spôsobilosti dieťaťa od všeobecného lekára pre deti a dorast, ktorého súčasťou je aj údaj o povinnom očkovaní dieťaťa (ďalej len „potvrdenie o zdravotnej spôsobilosti“).

Ak sa do materskej školy prijíma dieťa, ktoré má zariadením  poradenstva a prevencie diagnostikou potvrdené, že je dieťaťom so zdravotným znevýhodnením, zákonný zástupca k žiadosti priloží:

1. potvrdenie o zdravotnej spôsobilosti dieťaťa od všeobecného lekára pre deti a dorast,

2. vyjadrenie príslušného zariadenia  poradenstva a prevencie a

3. odporúčanie všeobecného lekára pre deti a dorast.

Z vyjadrenia príslušného zariadenia poradenstva a prevencie, ako aj z odporučenia všeobecného lekára pre deti a dorast **musí byť jednoznačné**, či **má byť dieťa so zdravotným znevýhodnením prijaté**a zaradené **do bežnej triedy**  spolu s ostatnými deťmi alebo zaradené **do triedy** **pre deti so zdravotným znevýhodnením***.*

Prijímanie detí  **so zdravotným znevýhodnením**do „bežnej“ materskej školy je možné, avšak školský zákon to neustanovuje ako povinnosť. Riaditeľka materskej školy vždy pred svojim rozhodnutím o prijatí dieťaťa **so zdravotným znevýhodnením**musí zvážiť či:

1. má vytvorené vhodné podmienky (personálne, priestorové, materiálne atď.)

2. ak ich nemá, **či bude schopná** tieto podmienky dodatočne, v spolupráci so zriaďovateľom vytvoriť po prijatí takéhoto dieťaťa.

**Zákonnými podmienkami na prijatie dieťaťa do materskej školy** v zmysle §  59 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov deklarujú, že na predprimárne vzdelávanie  sa prednostne prijímajú deti:

1. pre ktoré **je plnenie predprimárneho vzdelávania povinné,**

2. následne deti, ktoré majú**právo na prijatie na predprimárne vzdelávanie**.

Okrem vyššie uvedených zákonných podmienok  v prípade zvýšeného záujmu zákonných zástupcov o prijatie detí do Materskej školy, Ulica 9. mája 1292/11 Kysucké Nové Mesto, budú pri prijímaní do naplnenia kapacity materskej školy **uprednostnené deti**:

* ktorých súrodenci **navštevujú** a budú navštevovať materskú školu v školskom roku 2025/2026,
* ktoré majú osvojené základné hygienické a samoobslužné návyky a sú primerane samostatné (nemá plienky, fľašu, cumlík, samostatne sa naje lyžicou, napije z pohára, používa WC, umyje si ruky, oblečie základné časti odevu, obuje sa ),
* s trvalým pobytom v meste Kysucké Nové Mesto